runetrust/blame-folketinget-dk huggingface dataset:
Carina Christensen (KF), 2003-02-18:
Denne mulighed vil nemlig gøre det nemmere for aktionærerne at kommunikere med hinanden, ligesom det vil give dem større mulighed for at organisere deres stemmer og etablere fælles holdninger m.v. Det foreslås også, at der indsættes en bestemmelse i aktieselskabsloven, hvorefter en fuldmagt til selskabets bestyrelse kun kan gives til en bestemt generalforsamling med en på forhånd kendt dagsorden.
Kristian Jensen (V), 2002-03-20:
Derfor ramte arbejdsmiljøafgiften skævt, og den ramte også de mønstervirksomheder som f.eks. Montana Møbler, som den daværende arbejdsminister Ove Hygum roste til skyerne. Til hr. Henrik Sass Larsen: Pointen er jo, at man skal føre en ansvarlig offentlig udgiftspolitik, som gør, at det ikke bliver nødvendigt at stramme finanspolitikken, og det gør regeringen.
Sandy Brinck (S), 2002-01-31:
Jeg synes faktisk, vi havde den glædelige oplevelse i går under høringen, at vi blev udstyret med i hvert fald nogle instrumenter til, hvordan vi måske kunne arbejde videre i udvalget med at præcisere det, og i mit ordførerindlæg gjorde jeg også meget ud af at sige, at det vil vi meget gerne deltage i, for det er et fælles opdrag at få definitionen til at blive så klar som overhovedet muligt.
Thor Möger Pedersen (SF), 2011-11-29:
Så kan vi have masser af diskussioner om skattetrykket, og hvordan vi kan indrette skattesystemet mere moderne, og det glæder jeg mig da også til at have brede drøftelser i Folketinget om i forbindelse med en skattereform, men det grundlæggende princip, at al løn, uanset om den udbetales som forsikringer, aktier eller kontanter, bør beskattes som løn, mener jeg er et sundt og vigtigt princip.
Peter Skaarup (DF), 2002-04-05:
Det førte så vidt på et tidspunkt, da man diskuterede spørgsmål omkring modersmålsundervisning, at Menneskerettighedscenteret sagde, at hvis man lod det være op til kommunerne selv at afgøre, om man ville betale for modersmålsundervisning eller ej, ville det være i strid med FN's børnekonvention.
Morten Helveg Petersen (RV), 2003-12-18:
Det vil sige, at Det Konservative Folkeparti snakker om skattereformer, snakker om reformer på arbejdsmarkedet, samtidig med at man så sent som i går har været med til at vedtage, at der absolut intet skal ske på arbejdsmarkedet i denne valgperiode.
Birthe Rønn Hornbech (V), 2005-12-09:
men vil gerne gentage her, at når vi taler om det offentliges overvågning af borgerne, er det for Venstre en helt klar forudsætning, at regler om offentlige myndigheders overvågning af den ene eller den anden art og indgreb i frihedsrettighederne nøje skal respektere grundlovens bestemmelser om frihedsrettigheder og ånden i grundloven.
Annette Vilhelmsen (SF), 2012-02-07:
Der er også forskellige forslag til, hvordan man egentlig kunne have gjort det, men her hvor vi står i dag, er det positivt, at vi i fællesskab også kan sige, at vi har lyttet til kritikken af nedskæringerne, sådan som den er udtrykt fra handicaporganisationerne, og i SF er vi særlig glade for, at vi kan komme kritikken i møde efter at have lyttet til handicaporganisationerne og andre interesseorganisationer, og at vi nu hæver loftet for kompensationen til 27.500 kr. om måneden.
Merete Riisager (LA), 2013-04-04:
Vi mener i Liberal Alliance, at voldsudøvere skal straffes hårdere, men at sige, at en flok kendte mennesker, der mødes og sætter en hvid sløjfe på reverset, betyder noget som helst for de kvinder, der får bank, synes jeg faktisk er en lille smule latterligt.
Torsten Schack Pedersen (V), 2011-11-29:
Jeg fik jo ikke svar på mit spørgsmål om, hvad det er, der skal gøre, at nogle vælger at sige, at det er en rigtig god idé at spare op til pension, når man oplever et dårligere afkast fremadrettet, når den almindelige pensionsopsparer kommer til at opleve, at den pensionsformue, man står med, når man forlader arbejdsmarkedet, bliver mindre med det her forslag.
Özlem Sara Cekic (SF), 2009-11-19:
Når ordføreren siger, at kommunerne nu skal blive bedre til det her med at se, om man er lige på grænsen til at være syg, så man kan komme ind og få behandling, vil jeg sige, at regeringen jo mig bekendt har siddet ved magten i mange, mange år, og med hensyn til ventelisterne i børnepsykiatrien udtalte ordføreren sidste gang selv i Politiken, at det ikke går den rigtige vej. Så vi ved jo godt – jeg har jo arbejdet i børne- og ungdomspsykiatrien – at de her piger, som har en rigtig lav BMI og er ekstremt tynde, ikke kan få lov til at komme ind, fordi der er sådan et massivt pres på børne- og ungdomspsykiatrien.
Søren Egge Rasmussen (EL), 2026-02-17:
Det er helt fint, at pighalsbånd til hunde er blevet afskaffet, og at ekstremavl inden for hundeavl er blevet forbudt, men vi mangler altså lige at få forbudt ekstremavlen af grise f.eks. Så der er nogle kæmpe problemer, som er uløste, og som skriger til himlen for at blive løst, sådan at vi prioriterer dyrevelfærden.
Kristian Thulesen Dahl (DF), 1997-10-29:
Det, Dansk Folkeparti tillader sig, og som vi også gør her i dag, er at prøve at finde ud af, hvad i alverden regeringens holdning er til de her udlændingepolitiske spørgsmål, men det, som vi gang på gang møder, er jo, at den interne uenighed, der sandsynligvis er i regeringen, gør, at regeringen overhovedet ikke har nogen holdning og ikke kan meddele nogen holdning, men taler om, at noget skal udvalgsbearbejdes.
Kirsten Normann Andersen (SF), 2018-12-11:
Så ville det ikke give mening at sige til isenkræmmerne, som jo i øvrigt ikke kan finde ud af at gennemskue, om det er til det ene eller det andet, at vi giver dem det redskab i hånden, at de kunne sige, at du skal være 18 år, før du må købe det?
Carolina Magdalene Maier (ALT), 2018-05-09:
En af de udfordringer, vi nogle gange kan have i Danmark, og som jeg også har diskuteret med den tidligere uddannelses- og forskningsminister, har været det med, om vi gerne vil det brede optag på de danske universiteter, så så mange som muligt kan komme ind og få en videregående uddannelse – det betyder selvfølgelig, at der kommer flere til måske færre lærere eller undervisere og altså større hold – eller om vi mere vil det eliteprægende, ligesom vi nogle steder ser det i USA, hvor man måske har større fokus på de små undervisningshold og i højere grad interaktionen mellem studerende og undervisere.
Tom Behnke (KF), 2009-11-04:
Nu foreslår man, at hvis nogen forhindrer politiet i at udføre sit arbejde, i forbindelse med at der i øvrigt er ganske alvorlig uro, ballade i gaden, bålafbrænding osv., skal de som udgangspunkt have minimum 40 dages fængsel – 40 dage ud af en strafferamme på 1 år og 6 måneder.
Helge Sander (V), 2005-11-08:
Og noget af det, som jeg i hvert fald lægger utrolig meget vægt på i denne forbindelse, er, at vi nu får et meget bredere panel – som vi for øvrigt er lige ved at sammensætte i øjeblikket; vi har skrevet ud til en række organisationer, som skal melde repræsentanter ind – fordi den brede flade, som repræsenterer forskellige samfundsrelationer, er helt afgørende for, at vi kan få sat fokus på de rigtige elementer.
Eva Kjer Hansen (V), 2015-02-04:
Når jeg siger, at jeg er blevet trukket rundt i manegen siden den 9. september, er det, fordi ministeren jo ikke har svaret på, hvilken effekt det vil have på beskæftigelsen og konkurrenceevnen i Danmark, hvis vi reducerede momsen i restaurationsbranchen fra 25 til de 12 pct., sådan som det er sket i Sverige.
Uffe Elbæk (ALT), 2018-10-04:
Den vil vi selvfølgelig gå til og lytte rigtig, rigtig alvorligt, for efter at vi stemte nej i første omgang, er der, efter hvad jeg ved, kommet noget ret overbevisende ny viden på bordet bl.a. fra England, der siger, at det faktisk er hensigtsmæssigt at indføre den her type lovgivning.
Holger K. Nielsen (SF), 1997-10-09:
Vi har konstant sagt, at den ikke var i orden, ikke mindst fordi vi ikke kan se nogen mening i, at der skal gennemføres de her tiltag over for de lavtlønnede i en situation, hvor de velstillede får store skattelettelser, hvor den kongelige danske socialdemokratiske regering vil have gennemført, at de boligejere, der ejer boliger på over 1,6 mio. kr. i værdi, skal have lempelse i deres lejeværdi.
Tina Nedergaard (V), 2011-02-08:
Jeg vil også gerne pege på en anden ting, som jeg mener er meget vigtig, og det er indførelse af en egentlig it-strategi, så vi sikrer, at der kan frigøres lærerkræfter og undervisningsressourcer, i og med at læreren er klædt bedre på til at bruge og udnytte de nye værktøjer, som teknologien byder på.
Marianne Jelved (RV), 2002-04-17:
Men det er mest fair, hvis regeringen og statsministeren lader være med at få det til at se ud, som om regeringen lægger sine forslag frem til fri forhandling med partierne i Folketinget, og det er derfor, jeg siger: Kunne man ikke prøve en anden linje af hensyn til selve sagen og kommunerne og amterne, som jo i øvrigt skal styres af brede politiske flertal?
Rune Lund (EL), 2018-01-30:
Normalt kan man jo ikke ophæve forældelsesfrister med tilbagevirkende kraft, men myndigheder har ikke menneskerettigheder på denne måde, så når det kommer til erstatningssager og myndighedernes svigt i disse sager over for borgere, er det muligt at ophæve forældelsesfristerne, også med tilbagevirkende kraft.
Mogens Nørgård Pedersen (KD), 2004-11-26:
Svaret på det spørgsmål er, sådan som jeg også tror det fremgår af bemærkningerne, at det jo hænger sammen med, at kompensationen, eller hvilket ord man nu vil bruge, fremadrettet fra 2006 og frem jo vil være genstand for de økonomibalancer, vi udfinder sammen med amterne, når vi forhandler økonomi i sommeren 2005.
Svend Auken (S), 2000-12-06:
Det, hr. Kolstrup efterlyser, er ensartede regler også for, hvordan man skal reagere i tilfælde af overskridelser. Der tror jeg, at det er sværere at skrive generelle regler, bl.a. fordi det jo kommer meget an på, om det er en systematisk fejl ved den pågældende virksomhed, som tilfældet var ved Kommunekemi, eller der er nogle konkrete omstændigheder, der kan rettes, som man hævder er tilfældet ved Gotthard-virksomheden.
Finn Sørensen (EL), 2012-10-11:
Efter hvad man hører fra kollegaerne i de andre nordiske lande, er der nok brug for, at et af landene tager førertrøjen på og får sat skub i processen – og bortset fra at sådan en trøje i sagens natur er gul, synes jeg, det kunne være dejligt, hvis Danmark spillede den rolle.
Henrik Dam Kristensen (S), 2015-01-20:
Og så er det jo lige præcis sådan, og det svar gentager jeg gerne, at når så kommissionen har afleveret sit arbejde, er det efterfølgende sådan, at politikerne skal tage handsken op, og så skal de udforme et dagpengesystem, som, som jeg sagde, er robust, og som har mere tryghed i sig, end det nuværende.
Anne Honoré Østergaard (V), 2021-05-04:
Hvis man faktisk får lov til at gå i de her naturparker – for det skal jo være for miljøets skyld og ikke for menneskers skyld – kan ordføreren så slet ikke forstå, at vi er en smule bekymrede, når man ikke har tænkt sig at tilse de her dyr, når man ikke har tænkt sig at se på hvert enkelt dyr, og at det ender med at blive nogle forhutlede dyr, der til sidst må tages ud og slagtes, fordi de egentlig ikke har det godt?
Dorte Bennedsen (S), 2001-05-07:
Derfor synes vi faktisk, at det er lidt tidligt at ændre på loven, for vi får ikke en ordentlig analyse af, hvad den har betydet i den form, vi vedtog den i for nogen tid siden. Så er der hele den der problemstilling om en yderligere stramning, og det er jo det, der har været vekslet ord om i denne her omgang af korte replikker: Kan en yderligere stramning have en negativ effekt?
Arne Melchior (CD), 1998-06-16:
For at få dét til at rime sammen skal man vist være underligt skabt i øverste etage. Fru Margrete Auken benyttede nogle forenklende og usaglige synspunkter, som ikke er hendes standard værdig, f.eks. det med, at man kører med sømmet i bund. Jeg ved ikke, hvor fru Margrete Auken har dét fra, om det er egen erfaring eller det er nogle mennesker, hun kender godt, der kører på den måde, men vi andre kører altså efter reglerne og efter forholdene, sådan som vi er forpligtede til, og ikke med sømmet i bund!
Lars Kramer Mikkelsen (S), 2000-11-17:
Da Socialdemokratiets ordfører, fru Karen J. Klint, desværre ikke kan være til stede i dag, har jeg lovet at læse følgende op: Lovforslaget er et led i udmøntningen af regeringens aftale af 9. juni 2000 med Kommunernes Landsforening om kommunernes økonomi for 2001.
Kim Mortensen (S), 2005-12-07:
Jeg har stillet det her spørgsmål, for at vi kan få afklaret her i Folketingssalen, om det er korrekt, at regeringen har foreslået at nedlægge 10. klasse, bl.a. i og med at man nu afskaffer 10.klasses-prøven, på trods af at undervisningsministeren, sidst vi havde den her debat – selv om han var noget træt af, at vi skulle have debatten på det tidspunkt – sagde, at der ikke var nogen planer om at nedlægge 10. klasse.
Frank Jensen (S), 2001-03-22:
Beslutningsforslag B 104 og B 110 går bl.a. ud på, at regeringen skal fremsætte forslag om ændring af straffeloven for at indføre en bestemmelse, der særskilt kriminaliserer handel med kvinder, ligesom det skal gøres muligt at anvende indgreb i meddelelseshemmeligheden i sådanne sager.
Karina Lorentzen Dehnhardt (SF), 2011-05-26:
Hvordan har den konservative ordfører det egentlig med, at den daværende justitsminister, fru Lene Espersen, stod og lovede, at der virkelig skulle ske noget på det her område, og at økonomien ikke var en hæmsko, det måtte den i hvert fald ikke være?
Zenia Stampe (RV), 2018-03-01:
Derfor tror jeg, at jeg har lidt det samme forbehold, som jeg har over for nogle af de andre forslag, nemlig om man kunne lave en afgrænsning, altså sådan, at det, vi støtter, ikke er ham, som har et fuldtidsarbejde og synes, at det er hyggeligt at tage ud i weekenden, men at det er de professionelle kunstnere, som har svært ved at skabe en levevej, men som altså kan gøre det her for at få brød på bordet.
Kristian Jensen (V), 2001-05-17:
Derfor har jeg med tilfredshed noteret mig den imødekommelse, der var i skatteministerens ordførertale, at man i Skatteministeriet vil være indstillet på at tage intentionerne bag forslaget op og gennemgå statsskatteloven og andre love for at få en større klarhed og en større overskuelighed i skattelovene.
Ole Birk Olesen (LA), 2021-01-28:
Dermed forbryder man sig mod tredelingen af magten, idet man som udøvende magt tager loven i egen hånd og ikke respekterer, at loven skal komme fra Folketinget; og dermed har man forbrudt sig mod et helt grundlæggende princip i en liberal retsstat som den danske, som vi normalt hylder, og som er grundlovsfæstet i dette land, ligesom det er forfatningsfæstet i andre lande, som ligner os.
Pia Gjellerup (S), 2002-12-06:
Vi har faktisk - og det ved fru Gitte Lillelund Bech godt - foreslået en flerårsaftale på det niveau, som vi også lagde op til forhandlinger om, da vi var i regering og fru Gitte Lillelund Bechs parti var i opposition. I modsætning til dengang holdt Venstre ikke fast ved, hvad Venstre ville.
Anders Samuelsen (LA), 2010-05-31:
Er det en tilfredsstillende måde, når man skal finde 24 mia. kr., at man åbenbart ikke kan finde 24 mia. kr. ud af et samlet forbrug på 1.000 mia. kr. og derfor føler sig nødsaget til at hæve skatterne med 11 mia. kr.?
Lene Espersen (KF), 2011-03-23:
Det har ikke givet anledning til store overskrifter i de hjemlige medier, men det, der jo virkelig flytter noget på længere sigt, er faktisk at åbne op for mere handel, mere frihandel, med disse lande, hvis de unge mennesker, der lige nu går og er arbejdsløse, skal have et job.
Line Barfod (EL), 2008-05-22:
Det samme gælder på en lang række andre områder, hvor vi har nogle projekter, som er fuldstændig afgørende for mennesker, der er dybt afhængige af at få den nødvendige hjælp, men hvor man hele tiden står i en situation, hvor man ikke ved, om man fortsat har penge til at lønne medarbejderne, om man har penge til at betale huslejen osv.
Inger Støjberg (V), 2018-12-13:
Der skal bl.a. på ingen måde sættes spørgsmålstegn ved, at en så central stramning som integrationsydelsen skal forblive, at en lavere ydelse til nytilkomne er effektiv, og at en stram udlændingepolitik og en god beskæftigelsespolitik gør, at flere kommer i arbejde, at flere kommer til at bidrage, at flere kommer til at tage Danmark til sig.
Peter Hansen-Nord (V), 2001-01-11:
Nu ved jeg ikke, om fru Aase D. Madsen og jeg kan tilføre debatten så forfærdelig meget nyt, men jeg har jo tilbudt mange, mange gange, at jeg meget gerne vil gennemgå elreformen med fru Aase D. Madsen og se, hvordan elementerne i den virker og få det snakket rigtig igennem.
Anders Samuelsen (LA), 2017-01-11:
Det, som vel er virkeligheden, er – hvis jeg må bruge en oplevelse fra mit eget politiske liv – at vi gentagne gange har kunnet opleve, at man fra dansk side eller fra danske politiske systemers side kan være meget kritisk over for USA, når man synes, at de blander sig i for meget, og at vi omvendt, når vi oplever, at præsidentkandidater, om ikke andet under valgkampe, begynder at lægge op til, at amerikanerne skal blande sig meget mindre i, hvad der foregår ude i verden, så alle sammen grundlæggende bliver lidt bekymrede.
Ole Vagn Christensen (S), 1997-10-23:
Når det drejer sig om de dér 3-4 timer, som er den særlige situation, så kunne det jo godt være, der var en i Århus, der havde et ønske om at blive boende, men når han nu ved, at han skal flytte sig fire timer, så kan han også overveje: Var det ikke klogere af mig at gøre det frem for at gøre det andet?
Mattias Tesfaye (S), 2023-10-13:
Lovforslaget vil sikre, at kommunalbestyrelsens – i praksis forvaltningens – afgørelser om skoleudsættelse sker på et mere ensartet grundlag, og at kommunalbestyrelsen inddrager viden fra forældre, fra dagtilbud og fra skole og derved hjælper børnene til den bedst mulige start på skolelivet.
Morten Messerschmidt (DF), 2021-05-06:
Og når jeg ser det, som blev præsenteret i »Retfærdig og Realistisk« i relation til undtagelser, altså hvem det er, der alligevel på et givet tidspunkt skal have lov at blive i Danmark og ikke sendes til den her asyllejr, så er det jo en langt bredere kreds, der kan undtages i det lovforslag, som ministeren har fremsat, end det, man varslede over for sine vælgere.
Bertel Haarder (V), 2011-05-26:
I den forbindelse synes jeg, at det er vigtigt at få belyst problemstillingerne på et solidt fagligt grundlag, og jeg vil derfor foreslå, at Sundhedsstyrelsen nedsætter en arbejdsgruppe, der med afsæt i den gældende vejledning fra 1999, de foreslåede initiativer i beslutningsforslaget og oplysninger fra regionerne kan udarbejde anbefalinger for at styrke indsatsen på området.
Magnus Heunicke (S), 2025-04-02:
Jeg kan huske, at vi havde en diskussion her i Folketingssalen netop om lugtgener på præcis det geografiske sted, og jeg erindrer fra den diskussion, vi havde, at Hjørring Kommune havde samlet op på det, og hvad angik den tilladelse, der var givet til virksomheden, vurderede man i kommunen, at virksomheden havde overskredet reglerne om lugtgener.
Lene Espersen (KF), 1998-04-22:
Det giver faktisk sig selv, for når man afregner det hele i den samme valuta, så er det jo nemt at sammenligne priserne, og det vil altså øge konkurrencen for såvel virksomheder som for den finansielle sektor, hvilket endegyldigt vil resultere i, at vi også vil få lavere priser til gavn for forbrugerne.
Morten Helveg Petersen (RV), 2004-04-13:
om, at det fald, der har været i prisen på medicin gennem de senere år, jo forhåbentlig kan betyde, at endnu flere mennesker kan behandles, og dermed også, at vi kan bekæmpe epidemien mere intenst, end vi har gjort. Så er forslaget selvfølgelig også inspireret af de mange ildsjæle blandt danske ngo'er, som udfører et godt stykke arbejde i det daglige, også med hensyn til at finde nye måder at arbejde på i forholdet mellem forebyggelse og behandling.
Charlotte Bagge Hansen (M), 2025-01-09:
Som selvstændig og som tidligere kommunalpolitiker må jeg bare sige, at jeg simpelt ikke kan få armene ned, for hold da op, hvor er der mange positive projekter, der er røget i skraldespanden på grund af det her, og der er folk, der har givet op på rejsen, fordi staten har været inde over i så høj grad i forhold til at skulle godkende det.
Svend Auken (S), 2008-04-08:
Hvis man er født og har forpagtet sandheden i dåben og aldrig nogen sinde har ændret opfattelse om noget som helst, ladet sig påvirke af et eneste argument, så er selve det at møde et medmenneske, der er i tvivl og gerne vil have vendt alle argumenter, selvfølgelig noget så usandsynligt, at man bare må tage afstand fra dette usandsynlige monster.
Anni Matthiesen (V), 2019-12-10:
Jeg må sige, at jeg ligesom ministeren også har talt med en del tidligere anbragte unge, og en del af dem, jeg i hvert fald har talt med, har påpeget, at de godt kunne have drømt om, at man havde taget tidligere fat, men også at de faktisk havde haft muligheden for at blive ved deres far og mor, og at indsatsen var sket i forhold til hele familien.
Ellen Trane Nørby (V), 2019-01-10:
Vi mener, at uddannelsen bør ligge i en anerkendt uddannelsesinstitution, ligesom uddannelser normalt gør, og derfor bør det i stedet afdækkes, hvorvidt der kan etableres en egentlig efteruddannelse i alkoholbehandling på en anerkendt uddannelsesinstitution.
Torben Hansen (S), 2008-05-23:
Jeg tror, at det er meget vigtigt, at man altid holder sig det, der i hvert fald er forslagsstillernes indgang til det her, for øje - der er forskellige beregninger, nogle siger plus eller minus - men det, der er den helt grundlæggende understrøm i det her forslag, er rent faktisk at få forbedret luftkvaliteten i de danske byer; OECD har været ude at sige, at 1 million danskere lever under en uacceptabel luftkvalitet.
Heidi Bank (V), 2020-06-09:
Så det er en vægtning, men vi synes klart, at man skal være dygtigere til at bruge de penge, som lejerne indbetaler, med omtanke, også i forhold til at der er den her gennemsigtighed, så man ikke er i tvivl om, at den måde, det gøres på af den ene medarbejder, er den samme, som den måde, det gøres på af en anden medarbejder, for det er noget af det, kritikken går på.
Kristian Thulesen Dahl (DF), 2012-01-19:
For der er rigtig mange mennesker, der i en krisetid vil være ramt af forbigående ledighed, men det afgørende for den enkelte er selvfølgelig perspektivet i, at man kan komme tilbage på arbejdsmarkedet, at man kan få et job, så man føler, at det kan betale sig, at man søger osv.
Kim Edberg Andersen (NB), 2023-11-09:
Der er også andre sager, og jeg har især set dem på hesteområdet, hvor der har været hestehandlere osv., der måske enten ikke altid har overskud til eller interesse i at behandle deres dyr ordentligt, og det er svært for mennesker at forholde sig til, og det er endnu sværere, når de så forsøger at få hjælp fra staten og den så siger, at det kan vi ikke lige rigtig hjælpe med.
Ove Hygum (S), 1999-04-20:
I den sammenhæng kunne jeg stærkt opfordre til, nu hvor hovedorganisationerne på det private område er gået aktivt ind i processen, at også de enkelte virksomheder i langt højere grad engagerer sig i integrationen af danskere med en anden etnisk baggrund end dansk, ikke mindst de virksomheder, der tid efter anden efterlyser arbejdskraft med særlige kvalifikationer.
Johs. Poulsen (RV), 2006-05-30:
Det ville sådan set være befriende, hvis man fra alle sider sagde, at det, der er behov for, er, at vi får styrket indsatsen, så vi sikrer, at vi fortsat er i den allerallerforreste række, når vi taler om udvikling inden for alternative energiteknologier og metoder og produktioner, både fordi det har så afgørende betydning for os selv i forhold til forsyningssikkerhed og miljømæssige formål og jo også, fordi det har en enormt stor betydning i forhold til udviklingen af arbejdspladser, eksportmuligheder og meget andet på sigt.
Søren Pape Poulsen (KF), 2021-03-16:
Så jeg vil gerne høre statsministeren, om regeringen og støttepartierne, som hun jo plejer at have ret godt styr på, ikke kunne rykke sig og sige: Vi må indrømme, at virkeligheden ser ud til at blive en anden, så lad os justere lidt på den plan, vi har lavet, inden vi tager det næste skridt den 6. april.